**פורט קורנווליס** (באנגלית:  **Fort Cornwallis**; במלאית: **Kota Cornwallis**) הוא מבצר שהקימה חברת הודו המזרחית הבריטית ב-1786 במלזיה כדי לבסס את אחיזתה במדינה זו. המבצר נקרא על שם לוטננט גנרל צ'ארלס קורנווליס ששימש כמושל הכללי של הודו וכמפקד צבא הודו שפעל בתקופה בה נבנה המבצר והיה מיוזמי ההתיישבות של חברת הודו המזרחית במלזיה. זהו המבצר ההיסטורי הגדול ביותר והשמור ביותר במלזיה והוא משמש כיום כמוזיאון.

רקע
---

חברת הודו המזרחית הבריטית הוקמה בתחילת המאה ה-17 כדי לסחור בין אנגליה והודו. על מנת להשיג דריסת רגל בהודו חתמה החברה הסכם עם שליטי האימפריה המוגולית שאיפשרו לחברה להקים בסיסים בנמלי של סוראט, מדראס, בומביי וקולקטה ולהשתלט על נמלים בגואה ובבומביי שהיו בשליטת הפורטוגזים. כדי לשמור על נמלים אלו הקימה החברה מבצרים וצבא של חיילים אנגלים והודים שהגנו על הנמלים. עם הזמן התחזק כוחה של חברת הודו המזרחית והשפעתה על הודו עד הפיכתה של הודו למושבה של בריטניה.

ב-1786 מונה לוטננט גנרל צ'ארלס קורנווליס למושל הכללי של הודו ולמפקד צבא הודו. קורנווליס פעל, מצד אחד, לחיזוק מעמדה של חברת הודו המזרחית הבריטית בהודו ומצד שני לשיפור האדמיניסטרציה של הארגון. בנוסף פעל להרחבת האחיזה של החברה במזרח הרחוק.

ההיסטוריה של המבצר
------------------

ב-1786 הגיע קורנווליס להסכם עם סולטן מדינת קדה שבמערב מלזיה לקבל לרשות חברת הודו המזרחית נמל במדינה לצורכי מסחר. הנמל שהועבר לרשות הבריטים היה בעיר ג'ורג' טאון על האי פננג שבמדינת פננג. למקום נשלח קצין הצי קפטן פרנסיס לייט (אנ') שהקים במקום את המבצר הראשון ששמר על הנמל. מבצר זה, ששטחו היה כ-40 מ"ר, נבנה מגזעי דקלים. לייט נתן למבצר את השם קורנווליס ושינה את שמו של האי עליו הוקם המבצר מ"האי פננג" ל"האי של הנסיך מוויילס". מטרתו של המבצר הייתה להגן על הנמל מפני שודדי ים, ספינות צרפתיות וספינותיו של סולטן קדה.

ב-1799 נבנתה במקום כנסייה ששימשה את תושבי המבצר והעיר.

ב-1804, במהלך המלחמות הנפוליאוניות, הביא מפקד המבצר והאי, קולונל Farquhar, עובדי כפייה מהודו והחל לבנות מחדש את המבצר והפעם מאבנים ולבנים והוא הורחב לשטח של כ-22 דונם. המבצר הוקף נבנה כמרובע כשבכל פינה נבנתה הרחבה שאיפשרה תצפית רחבה ויועדה לתותחים נוספים. בנוסף למבצר חפרו העובדים חפיר מסביב למבצר ומילאו אותו מים. הבנייה הסתיימה ב-1810 וב-1820 מולא החפיר באדמה לאחר שהמים שנאגרו בו היו מקור למגפת מלריה שתקפה את תושבי האזור.

המבצר נבנה אומנם להתמודדות עם מצור צבאי אך בפועל הוא שימש את האדמיניסטרציה של חברת הודו המזרחית הבריטית ששלטה באי וכן כוח משטרתי. ב-1881 מסרה בריטניה את המבצר לרשויות המקומיות.

ב-1882 נבנה בתחומי המבצר מגדלור בגובה 21 מטר עשוי מתכת (אנ'). המגדלור עבר תהליכי שיפוץ ב-1914 וב-1925 והוא המגדלור השני בעתיקותו במלזיה.

המבצר בעת החדשה
---------------

ב-1950 הוצב במבצר, לתצוגה, תותח היסטורי בעל השם "סרי רמבי" (אנ'). בנוסף אליו מוצבים במבצר מספר תותחים נוספים שחלקם נלקח שלל מספינות שודדי הים.

ב-1970 ערך הצי המלכותי הבריטי חפירות במבצר וב-1977 הוא הוכרז, על ידי שלטונות מלזיה, כאנדרטה עתיקה ואתר היסטורי המשמש כמוזיאון. במרכז המבצר נבנה אמפיתיאטרון וכן הוצב ברחבת המבצר פסלו של פרנסיס לייט (אנ') שבנה את המבצר הראשון.

ב-2008 הוכרזה ג'ורג' טאון, והמבצר, כאתר מורשת עולמית כחלק מהאתרים ההיסטוריים של מצר מלאקה.

גלריה
-----

* תותח מוצב על חומת המבצרתותח מוצב על חומת המבצר
* בונקר תחמושת במבצרבונקר תחמושת במבצר
* התותח "סרי רמבי"התותח "סרי רמבי"
* המגדלור ההיסטוריהמגדלור ההיסטורי
* פסלו של מייסד המבצר פרנסיס לייטפסלו של מייסד המבצר פרנסיס לייט

קישורים חיצוניים
----------------

ויקישיתוף מדיה וקבצים בנושא **פורט קורנווליס** בוויקישיתוף
* פורט קורנווליס, ברשת החברתית פייסבוק
* פורט קורנווליס, ברשת החברתית אינסטגרם
* פורט קורנווליס, באתר travelmalaysiaguide.com (אורכב)
* פורט קורנווליס, באתר tourism.gov.my (אורכב)
* פורט קורנווליס, באתר shichor.co.il
* פורט קורנווליס, באתר heritagesixteen.com
* פורט קורנווליס, באתר mypenang.gov.my
* ורט קורנווליס, באתר roots.gov.sg
* סיור במבצר פורט קורנווליס, סרטון באתר יוטיוב, 2022
* פורט קורנווליס, ברשת החברתית אינסטגרם

הערות שוליים
------------

1. ↑  זאת לאחר שחברת הודו המזרחית הבריטית הפסיקה את פעולתה ב-1858
2. ↑  תותח זה נוצק ב-1603 ושימש את חברת הודו המזרחית ההולנדית שנתנה אותו ב-1606 לסולטן ג'והור. ב-1613 הוא הועבר לאצ'ה שבאינדונזיה. ב-1795 הוא הועבר ל Kuala Selangor במלזיה וב-1871 הוא נלקח שלל על ידי הבריטים והוצב בפננג